**Долбоор**

**Кыргыз Республикасынын Энергетика министрлигинин Энергиянын кайра жаралуучу булактарын пайдалануу менен иштелип чыккан электр энергиясын берүүнүн типтүү келишимин бекитүү жөнүндө буйругу**

“Энергиянын кайра жаралуучу булактары жөнүндө” Кыргыз Республикасынын Мыйзамынын 17-беренесинин 2-бөлүгүн ишке ашыруу максатында, “Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 8-беренесине, Кыргыз Республикасынын Өкмөтүнүн 2014-жылдын 15-сентябрындагы № 530 токтому менен бекитилген Мамлекеттик органдарга жана жергиликтүү өз алдынча башкаруунун аткаруучу органдарына өткөрүлүп берилүүчү Кыргыз Республикасынын Өкмөтүнүн айрым ченем жаратуу ыйгарым укуктарынын тизмесинин 132-пунктунун үчүнчү абзацына, Кыргыз Республикасынын Министрлер Кабинетинин 2021-жылдын
15-ноябрындагы № 247 токтому менен бекитилген Кыргыз Республикасынын Энергетика министрлиги жөнүндө жобого ылайык **буйрук берем**:

1. Энергиянын кайра жаралуучу булактарын пайдалануу менен иштелип чыккан электр энергиясын берүүнүн типтүү келишими тиркемеге ылайык бекитилсин.

2. Кыргыз Республикасынын Өнөр жай, энергетика жана жер казынасын пайдалануу мамлекеттик комитетинин 2017-жылдын
28-апрелиндеги № 1/1 “Энергиянын кайра жаралуучу булактарын пайдалануучу электр энергиясын өндүрүүчү ишкана тарабынан иштеп чыгарылган электр энергиясын бөлүштүрүүчү ишканага берүүнүн типтүү келишимин бекитүү жөнүндө” буйругу күчүн жоготту деп табылсын.

3. Кыргыз Республикасынын Энергетика министрлигинин энергиялык натыйжалуулук, энергияны үнөмдөө жана энергиянын кайра жаралуучу булактарын өнүктүрүү бөлүмү:

- бул буйрукту Кыргыз Республикасынын Өкмөтүнүн 2010-жылдын 26-февралындагы № 117 “Кыргыз Республикасынын ченемдик укуктук актыларын расмий жарыялоо булактары жөнүндө” токтомуна ылайык жарыяласын;

- расмий жарыяланган күндөн тартып үч жумушчу күндүн ичинде бул буйруктун көчүрмөсүн мамлекеттик каттоо үчүн Кыргыз Республикасынын Юстиция министрлигине жөнөтсүн;

- күчүнө кирген күндөн тартып үч жумушчу күндүн ичинде буйруктун көчүрмөсүн маалымат үчүн Кыргыз Республикасынын Президентинин Администрациясына жөнөтсүн.

4. Бул буйрук расмий жарыяланган күндөн тартып он беш күн өткөндөн кийин күчүнө кирет.

**Министр Д.Дж. Бекмурзаев**